Mika Ojala etsii uutta seuraa. Paluu lähtöseura Interiin on yksi vaihtoehto.

Saksan kolmosliigassa Aalenissa pelaava keskikenttämies Mika Ojala etsii uutta seuraa. 28-vuotiaan suomalaisen sopimus päättyy tänä kesänä, eikä sitä hyvin todennäköisesti jatketa, kuten Ojala paljastaa:

– Meillä on enää neljä matsia kautta jäljellä eikä seuralta ole tullut aloitetta, joten aika varmaltahan se näyttää, että olen pois lähdössä, Ojala kertoi Ilta-Sanomille.

Turun Interistä kaksi vuotta sitten Aaleniin siirtynyt Ojala on ollut joukkueensa runkopelaaja molemmilla kausilla. Tällä kaudella tilillä on 25 ottelua ja viisi maalia. Täysin tyytyväinen hän ei kuitenkaan ole.

– Ekaan puoleen vuoteen olen oikein tyytyväinen, sillä pelasin hyvin, tein viisi maaliakin. Toiseen puoliskoon en voi olla tyytyväinen. Ei ole tullut maaleja eikä maalisyöttöjä. Loukkaannuin ennen taukoa ja keväällä missasin vielä neljä peliä pienen vamman takia. Sen jälkeen on ollut vaikeaa päästä kentälle, joten fiilikset ovat aika kaksijakoiset.

Nyt Ojala miettii tulevaisuuttaan. Saksaan jääminen olisi ykkösvaihtoehto – mikäli hyvä tarjous tulee. Paluu Interiin on myös mahdollinen.

– Tällä hetkellä olen tosi avoimin mielin. Nyt vielä neljä peliä ja sitten pakataan kamat, mennään ainakin lomalle Turkuun. En ole tehnyt vielä mitään päätöksiä. Haluan nähdä, tuleeko täältä Saksasta kiinnostusta ja mistä suunnasta, Ojala sanoo.

Interistä ei ole vielä soiteltu, vaikka Ojalalla on seuraan vahvat siteet.

– Ei ole Turusta päin puhelin soinut ainakaan vielä. Totta kai pelaaminen Turussa on aina sellainen asia, joka kiinnostaa. Varsinkin kun tiedän, ketä sinne on mennyt takaisin, Ojala kertoo, viitaten erityisesti vanhaan tutkapariinsa Timo Furuholmiin.

– Tuntuu että olen parhaassa tikissä urani aikana, joten isoja päätöksiä pitää nyt tehdä. Nämä kaksi vuotta Saksassa ovat tehneet minulle tosi hyvää. Olen oppinut, että kun paikkasi saat, silloin se pitää käyttää. On oltava aina kovassa kunnossa ja röyhkeä, treeneissä ei saa antaa senttiäkään periksi. Sen sijaan kiltteyttä pidetään täällä lähes heikkoutena, Ojala kuvailee.

Kolmosliigaa on jäljellä kuukausi. Ojala haluaa nyt lähteä seurasta positiivisesti.

– Toivon, että tulisi vielä minsoja ja saisin tehdä vielä maalin. Sitten voisin pistää nämä kaksi vuotta hyvillä mielin pakettiin ja jatkaa matkaa.